## Pravilnik o uvjetima i mjerilima za davanje suglasnosti za obavljanje poslova državne izmjere i katastra nekretnina

### NN 26/2000 (3.3.2000.), Pravilnik o uvjetima i mjerilima za davanje suglasnosti za obavljanje poslova državne izmjere i katastra nekretnina

# DRŽAVNA GEODETSKA UPRAVA

**519**

Na temelju članka 59. st. 2. Zakona o državnoj izmjeri
i katastru nekretnina (»Narodne novine«, br. 128/99)
i članka 48. stavak 3. Zakona o sustavu državne uprave
(»Narodne novine«, br. 75/93, 48/99 i 15/00) ravnatelj
Državne geodetske uprave, donosi

## PRAVILNIK

### O UVJETIMA I MJERILIMA ZA DAVANJE SUGLASNOSTI ZA OBAVLJANJE POSLOVA DRŽAVNE IZMJERE I KATASTRA NEKRETNINA

Članak 1.

Ovim Pravilnikom propisuju se uvjeti i mjerila koje fizičke
i pravne osobe moraju ispuniti za dobivanje suglasnosti za obavljanje
poslova utvrđenih Zakonom o državnoj izmjeri i katastru
nekretnina.

Članak 2.

Zahtjev za izdavanje suglasnosti za obavljanje poslova državne
izmjere i katastra nekretnina (u daljnjem tekstu: zahtjev) podnosi
se Državnoj geodetskoj upravi.

Članak 3.

Fizička osoba koja samostalno obavlja djelatnost uz zahtjev
prilaže dokaz:

1. da je upisana u Imenik ovlaštenih inženjera geodezije
Hrvatske komore arhitekata i inženjera u graditeljstvu,

2. da je radila najmanje tri godine na poslovima državne
izmjere i katastra nekretnina, odnosno katastra zemljišta

3. da ima opremu za obavljanje djelatnosti za koju traže
suglasnost,

4. da ima pravo korištenja prostora,

5. da nije u radnom odnosu.

Iznimno od stavka 1. ovog članka na fizičke osobe,
koje su samostalno obavljale geodetske poslove po propisima koji
su bili na snazi do početka primjene Zakona o državnoj
izmjeri i katastru nekretnina, a nisu diplomirani inženjeri
geodezije ili inženjeri geodezije, neće se primjenjivati
do 1. 1. 2006. godine odredba stavka 1. točka 1. ovog članka.

Fizička osoba iz stavka 2. ovog članka dužna
je dostaviti dokaz o položenom stručnom ispitu.

Članak 4.

Pravna osoba uz zahtjev prilaže dokaz:

1. o upisu u sudski registar ili dokaz o podnijetom zahtjevu za
upis u sudski registar,

2. da ima zaposlenog ovlaštenog inženjera geodezije,

3. da ima opremu za obavljanje djelatnosti za koju traži
suglasnost,

4. da ima pravo korištenja prostora.

Članak 5.

Radi obavljanja radnji u postupku davanja, odbijanja i oduzimanja
suglasnosti za obavljanje poslova iz članka 1. ravnatelj
osniva Stručni odbor za provjeru ispunjenja uvjeta za davanje
suglasnosti (u daljnjem tekstu: Odbor) te imenuje tri člana
i tajnika Odbora na rok od 5 godina.

Jednog člana Odbora ravnatelj imenuje na prijedlog Hrvatske
komore arhitekata i inženjera u graditeljstvu iz Razreda
inžinjera geodezije, a dva člana i tajnik Odbora su
državni službenici Državne geodetske uprave.

Članovi Odbora između sebe biraju predsjednika.

Način rada Odbora utvrdit će se poslovnikom kojega
donosi Odbor većinom glasova svih članova, uz suglasnost
ravnatelja.

Administrativno tehničke poslove Odbora obavlja Državna
geodetska uprava.

Članak 6.

Suglasnost za obavljanje poslova iz članka 1. ovog Pravilnika
na temelju mišljenja Stručnog odbora daje ravnatelj
Državne geodetske uprave.

Članak 7.

Ravnatelj Državne geodetske uprave na temelju mišljenja
Stručnog odbora oduzet će izdatu suglasnost u slučaju:

- ako se naknadno utvrdi da podaci na temelju kojih je izdana
suglasnost nisu istiniti,

- ako se naknadno promjene uvjeti na temelju kojih je dobivena
suglasnost,

- ako geodetski inspektor u skladu s odredbom iz članka
90. Zakona o državnoj izmjeri i katastru nekretnina odredi
zabranu obavljanja djelatnosti.

Članak 8.

Ovaj pravilnik stupa na snagu osmog dana od dana objave u »Narodnim
novinama«.

Zamjenik ravnatelja
**dr. sc. Željko Bačić**, v. r.

Pravilnik, NN 26/2000-519